Επτά νέα κρούσματα κορωνοϊού στην Ελλάδα επιβεβαίωσε ο εκπρόσωπος του υπουργείου Υγείας, καθηγητής λοιμωξιολογίας, Σωτήρης Τσιόδρας , ο οποίος παράλληλα γνωστοποίησε νέα έκτακτα μέτρα για να αποφευχθεί η περαιτέρω μετάδοση του ιού και να προστατευθούν οι ευπαθείς ομάδες.

Συγκεκριμένα, ο εκπρόσωπος του υπουργείου Υγείας ανακοίνωσε πως επιβεβαιώθηκαν επτά νέα κρούσματα της επιδημίας στη χώρα μας.

Έξι εξ αυτών είναι άτομα που συνδέονται με κάποιον από τους προηγούμενους ασθενείς, ενώ το έβδομο άτομο δεν είχε έρθει σε επαφή με κανέναν νοσούντα.

Τα κρούσματα στην Ελλάδα πλέον έχουν φτάσει τα 73.

Ο κ. Τσιόδρας είπε ότι η κυβέρνηση συνεχίζει να δίνει έμφαση στις ευπαθείς ομάδες και ανέφερε ότι ο ιός εξακολουθεί να μεταδίδεται ταχύτατα καθώς ήδη έχει ανιχνευθεί σε πάνω από 100 χώρες με 106.000 κρούσματα.

Συνεχίζοντας, σημείωσε πως «ανακοινώνονται περαιτέρω προληπτικά ειδικά μέτρα, που αφορούν δράσεις για τον περιορισμό της πιθανότητας της εξάπλωσης της επιδημίας κορωνοϊού στην πατρίδα μας και έχουν ως κύριο στόχο, την προστασία των ευπαθών ομάδων του πληθυσμού».

Από την Δευτέρα (9/3) θα ισχύσουν τα εξής:

Αναστολή της λειτουργίας των ΚΑΠΗ όλης της χώρας για 4 εβδομάδες.

όλης της χώρας για 4 εβδομάδες. Αναστολή οιασδήποτε συνεδριακής εκδήλωσης στην επικράτεια για τις επόμενες 4 εβδομάδες.

στην επικράτεια για τις επόμενες 4 εβδομάδες. Αναστολή όλων των σχολικών εκδρομών στο εσωτερικό της χώρας για 2 εβδομάδες.

στο εσωτερικό της χώρας για 2 εβδομάδες. Διεξαγωγή όλων των αθλητικών εκδηλώσεων κεκλεισμένων των θυρών, για τις επόμενες 2 εβδομάδες.

Παράλληλα, δεν αποφασίστηκε κλείσιμο όλων των σχολείων, αλλά, όπως είπε, θα κλείνουν κατά περίπτωση συγκεκριμένες μονάδες, ανάλογα με τα αποτελέσματα που θα προκύπτουν από την ιχνηλάτηση των επαφών των ασθενών.

Εν τω μεταξύ, το τελευταίο 24ωρο, 363 δείγματα βγήκαν αρνητικά, σε όλη τη χώρα.

Αναλυτικά:

203 στην Αττική

68 στην Αχαΐα

44 στη Θεσσαλονίκη

27 στην Ηλεία (Αμαλιάδα)

3 στα Ιωάννινα

3 στην Πτολεμαΐδα

3 στο Άργος

2 στα Χανιά

2 στην Κέρκυρα

2 στην Κεφαλλονιά

και από 1 σε Τρίπολη, Σάμο, Καλαμάτα, Ζάκυνθο, Χαλκίδα, Ηράκλειο

Αύριο τα οικονομικά μέτρα

Αύριο, Δευτέρα, τα υπουργεία Οικονομικών, Ανάπτυξης και Εργασίας θα ανακοινώσουν την πρώτη δέσμη των οικονομικών μέτρων για την αντιμετώπιση των επιπτώσεων από την εξάπλωση του κορωνοϊού.

Οι ανακοινώσεις θα γίνουν στις 12:30 στο υπουργείο Οικονομικών.

Σύμφωνα με πληροφορίες, στην πρώτη δέσμη θα περιλαμβάνεται η αναστολή υποχρέωσης πληρωμής ΦΠΑ, ασφαλιστικών εισφορών κ.λπ., για τη στήριξη των επιχειρήσεων στους τρεις νομούς της χώρας που έχουν πληγεί κυρίως από τον ιό.

Σύμφωνα με τις ίδιες πληροφορίες, η κυβέρνηση συλλέγει παράλληλα προτάσεις και αιτήματα στήριξης επιχειρήσεων και εργαζομένων εν όψει του Eurogroup της 16ης Μαρτίου και των μέτρων που θα αποφασιστούν σε πανευρωπαϊκό επίπεδο. Αίτημα πολλών κρατών- μελών της ευρωζώνης είναι η εξαίρεση των έκτακτων δαπανών για την αντιμετώπιση των επιπτώσεων από τον κορωνοϊό.